text: Santi Castillejo, nou entrenador de l'Olot - FutbolCatalunya.com
  Santi Castillejo, nou entrenador de l'Olot
  Publicat 23 de febrer de 2016 | per Jordi Mestres Rius
  El navarrès ha dirigit 89 partits a Segona B i és el màxim golejador històric de la categoria de bronze, amb 184 gols. Té el difícil repte de reflotar un Olot en zona de descens
  Presentació oficial de Sant Castillejo com a tècnic de la UE Olot/ FOTO: DAVID PLANELLA
  Hi ha fumata blanca als volcans. L'escollit per a substituir a Rodri és Santi Castillejo. Un dels noms clàssics de la Segona B agafa el timó de l'Olot en el seu pitjor moment. El nouvingut, que signa fins a final de temporada, té 11 jornades per a salvar l'equip i mantenir-lo a Segona B. Amb 44 anys, Castillejo ha dirigit a Reus – amb el qual va aconseguir un ascens – i Nàstic a la categoria de bronze. A Tarragona no va tenir sort i va acabar destituït, com també a Llagostera a la Liga Adelante. El dimarts serà presentat a les 10 del matí i dirigirà el primer entrenament amb l'equip. Comença la revàlida per a l'Olot i Santi Castillejo.
  Tot ha anat molt ràpid. Ahir Rodri era destituït i es donava el tret de sortida a la rumorologia. Miquel Olmo va sonar amb força, però finalment ha estat Santi Castillejo l'escollit. El seu gran aval és l'experiència a la categoria i un estil ofensiu –no podia ser d'una altra manera, tractant-se d'un ex davanter – que encaixa amb el de l'Olot. A Tarragona (15 partits) i Llagostera (10) no va tenir temps d'armar els seus equips.
  Com a referència més vàlida, cal mirar més enrere. Va ser Santi Castillejo qui va plantar la llavor del Reus actual i la va fer créixer des de zero. Quatre anys en els que el navarrès i l'equip del Baix Camp van créixer plegats. De Tercera a Segona B. El passat recent, no ha estat tan exitós. Com el de l'Olot. Dues històries paral·leles que es troben a La Garrotxa. Dos relats decreixents que busquen invertir les últimes dinàmiques.